**Bernardo Mota Veiga de Carvalho e Silva** (\* 10. august 1994, Lisabon, Portugalsko) je portugalský profesionálny futbalista, ktorý hráva na poste ofenzívneho stredopoliara alebo krídelníka v anglickom klube Manchester City.

Klubová kariéra
---------------

### SL Benfica

Bernardo začal s futbalom práve v SL Benfica kde prišiel už ako osemročný. V roku 2013 sa dostal do rezervy SL Benfica v Liga Portugal 2. V prvom tíme SL Benfica debutoval 19. októbra 2013 v treťom kole Taça de Portugal pri víťazstve 1:0 nad C.D. Cinfães. V Liga Portugal debutoval 10. mája 2014 v poslednom zápase sezóny pri prehre 1:2 s FC Porto.

### AS Monaco

Dňa 7. augusta 2014 odišiel Bernardo na ročné hosťovanie do francúzskeho klubu AS Monaco. V tíme debutoval 17. augusta pri prehre 1:4 s Girondins Bordeaux, keď v 76. minúte nastúpil ako náhradník. Prvého gólu sa dočkal 14. decembra keď rozhodol o víťazstve 1:0 nad Marseille. Dňa 20. januára 2015 sa Silva stal oficiálne hráčom AS Monaco. Klub zaplatil za hráča 15,75 miliónov eur. Silva podpísal zmluvu do roku 2019.

V sezóne 2016/17 vyhral s Monacom francúzsku Ligue 1 a dostal sa s tímom do semifinále Ligy majstrov UEFA 2016/17. Silva odohral v sezóne 58 zápasov vo všetkých súťažiach a strelil 10 gólov a pridal 12 asistencií.

### Manchester City

V júli 2017 prestúpil Silva do anglického klubu Manchester City FC v hodnote 50 miliónov eur. V tíme debutoval 12. augusta pri víťazstve 2:0 nad Brightonom. Prvýkrát skóroval 14. októbra pri vysokej výhre 7:2 nad Stoke City. Dňa 13. februára 2018 strelil svoj prvý gól v Lige majstrov keď sa presadil v prvom zápase osemfinále pri víťazstve 4:0 nad Bazilejom. Vo vyraďovacej fáze Ligy majstrov 2017/18 s tímom skončil vo štvrťfinále kde prehrali s Liverpoolom. V sezóne sa však tešil z titulu v Premier League a víťazstva v EFL Cupe.

V sezóne 2018/19 obhájil s Manchestrom City ligový titul a triumfoval aj v FA Cupe a v ligovom pohári. V sezóne odohral 51 zápasov vo všetkých súťažiach a strelil 13 gólov a pridal 14 asistencií.

Dňa 21. septembra 2019 strelil Silva svoj prvý hattrick pri vysokej výhre 8:0 nad Watfordom. V októbri 2019 bol Silva nominovaný ako jeden z tridsiatich kandidátov na Zlatú loptu.

V sezóne 2020/21 sa s Manchestrom City dostal do finále Ligy majstrov kde ale prehrali s Chelsea 0:1. Silva v Lige majstrov strelil jeden gól v prvom zápase osemfinále pri víťazstve 2:0 nad Mönchengladbachom.

V sezóne 2021/22 obhájil s tímom titul v Premier League. Pre City to bol štvrtý titul za posledných päť sezón. Silva odohral v sezóne 50 zápasov vo všetkých súťažiach a strelil 13 gólov.

17. mája 2023 strelil dva góly v druhom zápase semifinále Ligy majstrov UEFA 2022/23 pri výhre 4:0 nad Realom Madrid čo ich posunulo do finále po dvoch rokoch. Dňa 24. mája odohral svoj 200. zápas za City v Premier League pri remíze 1:1 s Brightonom. Vo finále 10. júna asistoval na víťazný gól Rodriho. Víťazstvo 1:0 stačilo na zisk prvého titulu Ligy majstrov pre Manchester City.

Reprezentačná kariéra
---------------------

Silva reprezentoval Portugalsko v kategóriách do 19 a 21 rokov.

Dňa 31. mája 2015 zaznamenal debut v seniorskej reprezentácii Portugalska pri prehre 0:2 s Kapverdami v priateľskom zápase.

Dňa 1. septembra 2016 strelil svoj prvý gól v reprezentácii pri víťazstve 5:0 nad Gibraltárom v priateľskom zápase.

Silva bol súčasťou konečnej nominácie na Majstrovstvá sveta vo futbale 2018 v Rusku. S Portugalskom skončil na turnaji v osemfinále. Silva odohral všetky zápasy na turnaji.

V júni 2019 vyhral Silva prvú medzinárodnú trofej keď s Portugalskom triumfoval v prvom ročníku Ligy národov UEFA 2018/19. Vo finálovom turnaji zaznamenal tri asistencie a Silva bol vyhlásený najlepším hráčom turnaja.

Silva bol súčasťou konečnej nominácie na preložené EURO 2020. Na turnaji odohral všetky zápasy s tímom však skončil v osemfinále.

V novembri 2022 sa dostal do konečnej nominácie na Majstrovstvá sveta vo futbale 2022 v Katare. Na turnaji zasiahol do všetkých zápasov a s tímom sa dostal do štvrťfinále.

Štatistiky kariéry
------------------

### Klubové

*K 12. augustu 2023*

Zápasy a strelené góly za kluby, v sezónach a súťažiach| Klub | Sezóna | Liga | Národný pohár | Ligový pohár | Európske súťaže | Ostatné | Celkom |
| --- | --- | --- | --- | --- | --- | --- | --- |
| Divízia | Zápasy | Góly | Zápasy | Góly | Zápasy | Góly | Zápasy | Góly | Zápasy | Góly | Zápasy | Góly |
| SL Benfica B | 2013/14 | Liga Portugal 2 | 38 | 7 | ― | ― | ― | ― | 38 | 7 |
| SL Benfica | 2013/14 | Liga Portugal | 1 | 0 | 1 | 0 | 1 | 0 | ― | ― | 3 | 0 |
| AS Monaco (hosť.) | 2014/15 | Ligue 1 | 15 | 2 | 1 | 1 | 2 | 0 | 3**1** | 0 | ― | 21 | 3 |
| AS Monaco | 2014/15 | 17 | 7 | 2 | 0 | 1 | 0 | 4**1** | 0 | ― | 24 | 7 |
| 2015/16 | 32 | 7 | 3 | 0 | 1 | 0 | 8**1 2** | 0 | ― | 44 | 7 |
| 2016/17 | 37 | 8 | 3 | 0 | 3 | 0 | 15**1** | 3 | ― | 58 | 11 |
| Celkom | 101 | 24 | 9 | 1 | 7 | 0 | 30 | 3 | ― | 147 | 28 |
| Manchester City | 2017/18 | Premier League | 35 | 6 | 3 | 1 | 6 | 1 | 9**1** | 1 | ― | 53 | 9 |
| 2018/19 | 36 | 7 | 4 | 2 | 2 | 0 | 8**1** | 4 | 1**3** | 0 | 51 | 13 |
| 2019/20 | 34 | 6 | 4 | 1 | 6 | 1 | 7**1** | 0 | 1**3** | 0 | 52 | 8 |
| 2020/21 | 26 | 2 | 3 | 2 | 3 | 0 | 13**1** | 1 | ― | 45 | 5 |
| 2021/22 | 35 | 8 | 3 | 2 | 0 | 0 | 11**1** | 3 | 1**3** | 0 | 50 | 13 |
| 2022/23 | 34 | 4 | 5 | 0 | 2 | 0 | 13**1** | 3 | 1**3** | 0 | 55 | 7 |
| 2023/24 | 1 | 0 | 0 | 0 | 0 | 0 | 0 | 0 | 1**3** | 0 | 2 | 0 |
| Celkom | 201 | 33 | 22 | 8 | 19 | 2 | 61 | 12 | 5 | 0 | 308 | 55 |
| Celkovo | 341 | 64 | 32 | 9 | 27 | 2 | 91 | 15 | 5 | 0 | 496 | 90 |

Poznámky
**1** Liga majstrov UEFA
**2** Európska liga UEFA
**3** FA Community Shield
### Medzinárodné

*K 7. augustu 2023*

Zápasy a góly za národný tím| Národný tím | Rok | Zápasy | Góly |
| --- | --- | --- | --- |
| Portugalsko | 2015 | 5 | 0 |
| 2016 | 4 | 1 |
| 2017 | 12 | 1 |
| 2018 | 12 | 1 |
| 2019 | 10 | 3 |
| 2020 | 8 | 1 |
| 2021 | 13 | 1 |
| 2022 | 14 | 0 |
| 2023 | 4 | 3 |
| Celkovo | 82 | 11 |

Úspechy hráča
-------------

**SL Benfica**

* Liga Portugal: 2013/14
* Taça de Portugal: 2013/14
* Taça da Liga: 2013/14

**AS Monaco**

* Ligue 1: 2016/17

**Manchester City**

* Premier League (5x): 2017/18, 2018/19, 2020/21, 2021/22, 2022/23
* FA Cup (2x): 2018/19, 2022/23
* EFL Cup (4x): 2017/18, 2018/19, 2019/20, 2020/21
* FA Community Shield (2x): 2018, 2019
* Liga majstrov UEFA (1x): 2022/23

**Portugalsko**

* Liga národov UEFA: 2018/19

**Individuálne**

* Tím sezóny Premier League: 2018/19, 2021/22

Referencie
----------

1. ↑   *Bernardo Silva transféré de Monaco à Manchester City* [online]. L'Équipe, [cit. 2023-08-12]. Dostupné online. (po francúzsky)
2. ↑   FC Basel 0-4 Manchester City. *BBC Sport*. Dostupné online [cit. 2023-08-12]. (po anglicky)
3. ↑   *Bernardo Silva | Football Stats | Manchester City | Season 2018/2019 | Soccer Base* [online]. www.soccerbase.com, [cit. 2023-08-12]. Dostupné online.
4. ↑   *Ronaldo, Félix and Silva nominated for Ballon d´Or* [online]. www.theportugalnews.com, [cit. 2023-08-12]. Dostupné online. (po anglicky)
5. ↑  SCHLACHTER, Thomas. *Bernardo Silva strikes twice to stun Real Madrid and send Manchester City to Champions League final* [online]. CNN, 2023-05-17, [cit. 2023-08-12]. Dostupné online. (po anglicky)
6. ↑   *Bernardo Silva and Frenkie de Jong win Nations League awards | UEFA Nations League* [online]. UEFA.com, 2019-06-09, [cit. 2023-08-12]. Dostupné online. (po anglicky)
7. ↑   *Os 26 convocados de Portugal: Gonçalo Ramos, António Silva, Otávio e Matheus Nunes chamados* [online]. SAPO Desporto, [cit. 2023-08-12]. Dostupné online. (po portugalsky)

Externé odkazy
--------------

* Bernardo Silva na transfermarkt.com

Zdroj
-----

*Tento článok je čiastočný alebo úplný preklad článku Bernardo Silva na anglickej Wikipédii.*